არქევანი

არქევანი — ისტორიული ქალაქი ქვემო ქართლში. იხსენიება XVII-XVIII საუკუნეების ისტორიულ საბუთებში, ასევე ვახუშტი ბატონიშვილის „აღწერა სამეფოსა საქართველოსა“ და იოანე ბატონიშვილის „ქართლ-კახეთის აღწერაში“. 

არქევანის ზუსტი ადგილმდებარეობა უცნობია. ვახუშტის თანახმად: „ჭაპალის ჩდილოთ, ქციის კბოდეზედ, არს არქევანი. ამას ეწოდა ქაოზიანი, სადაც არს დიდ-დიდნი ნაშენებნი. ესევე არს გაჩიანი“. სხვაგან ბატონიშვილი ასევე მიუთითებს, რომ „არქევანი პირველ იყო გაჩიანი და სანადირო ქალაქი, მერმე ქაოზიანი“. ვახუშტის რუკაზე არქევანი ფოლადაურ-მაშავერასა და მაშავერა-ქციის შესართავთა შორისაა აღნიშნული. აქ, ახლანდ. სოფელ ჭაპალასთან (ყოფ. ქოჩულო) შემორჩენილია ციხისა და სხვა შენობების ნანგრევები. 1721 წლის აღწერის მიხედვით არქევანად ამილახორის საბატონო ორი სოფელია მოხსენიებული. იოანე ბატონიშვილი არქევანს შულავერის ხეობის სოფლების სიაში იხსენიებს. 1990-იან წლებში არქევანის სახელის მიხედვით იწოდა ახლანდელი ბოლნისის მუნიციპალიტეტის სოფლები — ზემო არქევანი (ყოფ. ზემო ქოშაქილისი) და ქვემო არქევანი (ყოფ. ქვემო ქოშაქილისი).   

ლიტერატურა

იხილეთ აგრეთვე
 არქივანი — სოფელი აზერბაიჯანში

კატეგორია:ქვემო ქართლის მხარის ისტორიული ქალაქები